2017/0113 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu smernice Európskeho parlamentu a Rady, ktorou sa mení smernica 2006/1/ES o používaní vozidiel prenajatých bez vodičov na cestnú prepravu tovaru

1.Súvislosti

Dátum predloženia návrhu Európskemu parlamentu a Rade [dokument COM(2017) 282 final – 2017/0113 COD] 6. júna 2017 Dátum stanoviska Európskeho hospodárskeho a sociálneho výboru 6. decembra 2017 Dátum stanoviska Európskeho výboru regiónov 1. februára 2018 Dátum pozície Európskeho parlamentu v prvom čítaní 15. januára 2019 Dátum predloženia zmeneného návrhu 22. februára 2019 Dátum prijatia pozície Rady 20. decembra 2021

2.Cieľ návrhu Komisie

Používanie prenajatých nákladných vozidiel (namiesto vozidiel vlastnených podnikmi) môže zlepšiť prideľovanie zdrojov (napr. nie je potrebné, aby bol kapitál viazaný na vozidlo, ktoré sa v plnej miere nevyužíva) a zvýšiť flexibilitu a produktivitu podnikov. Cieľom návrhu je podporiť používanie prenajatých vozidiel odstránením (niektorých) možností členských štátov obmedziť ich používanie podľa smernice 2006/1/ES.

Členské štáty môžu v súčasnosti obmedziť používanie prenajatých vozidiel nad 6 ton používaných pri preprave vlastného tovaru (ďalej len „na vlastný účet“) a môžu na svojom území obmedziť používanie vozidiel, ktoré si podnik prenajal mimo krajiny, v ktorej je usadený. Keďže používanie takýchto vozidiel je v niektorých členských štátoch povolené, ale v iných nie, v EÚ existuje nesúrodý súbor právnych predpisov, ktorý vytvára právnu neistotu. Jedným z cieľov návrhu bolo získať právnu istotu, pokiaľ ide o používanie prenajatých vozidiel v celej EÚ. Ďalším cieľom bolo umožniť, aby boli vozidlá prenajaté (a evidované) v inom členskom štáte používané na uspokojovanie predovšetkým krátkodobých, sezónnych alebo dočasných zvýšení dopytu alebo na nahradenie chybných alebo poškodených vozidiel.

3.Pripomienky k pozícii Rady

3.1.Minimálne obdobie trvania nájmu

Najspornejšou otázkou pre spoluzákonodarcov bola otázka, na aké minimálne obdobie musia členské štáty povoliť používanie vozidiel so zahraničným evidenčným číslom, ktoré si podniky zriadené podľa ich právnych predpisov prenajali. Pozícia Rady je založená na dvojúrovňovom riešení, ktoré spája minimálne obdobie nájmu s vnútroštátnymi pravidlami evidencie prenajatých vozidiel. Členské štáty by mali možnosť povoliť len 30 po sebe nasledujúcich dní na používanie prenajatých vozidiel so zahraničnými evidenčnými číslami (pre členské štáty s požiadavkou na evidenciu najviac po 30 dňoch) alebo poskytnúť možnosť dvojmesačného používania takýchto vozidiel (v prípade členských štátov so „štedrejšími“ pravidlami evidencie). Takisto by bolo možné dosiahnuť úplnú liberalizáciu (žiadna požiadavka na evidenciu zahraničných vozidiel používaných podnikmi členského štátu), ak si to členský štát želá. Rada prijala aj pravidlá, na základe ktorých sú spoločnosti nákladnej dopravy povinné evidovať prenajaté vozidlá, a to aj tie, ktoré sú prenajaté v inom členskom štáte, ako je členský štát usadenia, do vnútroštátnych elektronických registrov podnikov cestnej dopravy.

Komisia môže súhlasiť s týmto kompromisným riešením, keďže odráža cieľ návrhu Komisie umožniť väčšiu flexibilitu na trhu s prenajatými vozidlami než podľa existujúcej smernice. Obmedzenia teraz môžu členské štáty zaviesť len pre svoje vlastné podniky, zatiaľ čo existujúca smernica umožňovala obmedzenia, ak si vozidlá prenajímali zahraničné podniky. Podľa existujúcej smernice môžu členské štáty vyžiadať okamžitú vnútroštátnu registráciu prenajatých vozidiel so zahraničným evidenčným číslom. Podľa pozície Rady bude teraz existovať minimálne obdobie používania (30 dní), ktoré musia poskytnúť všetky členské štáty a počas ktorého nemôžu vyžadovať vnútroštátnu registráciu takýchto vozidiel (čo je pre podniky nákladné a zaťažujúce). Prijateľné sú aj ustanovenia o povinnosti spoločností nákladnej dopravy evidovať prenajaté vozidlá vo vnútroštátnych elektronických registroch, pretože umožňujú lepšiu kontrolu takýchto vozidiel zo strany vnútroštátnych orgánov.

Keďže obnovená smernica pravdepodobne zvýši používanie prenajatých vozidiel a takéto vozidlá sú často novšie a šetrnejšie k životnému prostrediu, toto riešenie je prospešné aj pre dosiahnutie cieľov EÚ v oblasti klímy.

3.2.Obmedzenie možnosti prenájmu na 25 % vozidiel, „ktoré sú k dispozícii“ podniku

Pokiaľ ide o minimálnu prahovú hodnotu týkajúcu sa vozového parku podniku, pod ktorou členský štát, v ktorom je podnik usadený, nemôže obmedziť používanie vozidiel prenajatých a evidovaných v inom členskom štáte, v znení Rady sa stanovuje:

„25 % celkového počtu nákladných vozidiel, ktoré má podnik k dispozícii v súlade s článkom 5 ods. 1 písm. g) nariadenia (ES) č. 1071/2009, a to podľa toho, ako určí členský štát, buď k 31. decembru roka predchádzajúceho používaniu prenajatého vozidla alebo ku dňu, keď podnik začne prenajaté vozidlo používať.“